《题林和靖秋深二帖与石田同用坡韵》
明代·张渊

乾坤悠悠书两幅，墨光深照西湖渌。
人间番覆似浮云，此纸完全如璧玉。
少陵瘦硬真入评，右军姿媚宜云俗。
想当援笔对梅花，谁用官奴寒把烛。
自然心画得天妙，一字百金酬不足。
乃知形貌列仙癯，石带烟霞山少肉。
岩岩气节高百世，奚假文章身后录。
东坡去后古祠荒，月下不闻迎送曲。
遗迹君家岂偶然，天遣清风激修竹。
凭君开卷望孤山，三灌蔷薇咀秋菊。

作者简介：浙江归安人，字子静，号梦鹤，改梦坡。出身农家。十四岁为塾师，出所为诗歌以示人，吴兴诗人丘大祐、唐惟勤相顾叹服。为文数千言立就，文章议论，或有慨于心，辄抗声恸哭。卒年五十八。